作者:唐彥謙
標題:遊南明山
內容:久聞南明山，共慕南明寺。幾度欲登臨，日逐擾人事。於焉偶閒暇，鳴轡忽相聚。乘興樂遨遊，聊此託佳趣。涉水渡溪南，迢遙翠微裡。石磴千疊斜，峭壁半空起。白雲鎖峰腰，紅葉暗溪嘴。長藤絡虛巖，疏花映寒水。金銀拱梵剎，丹青照廊宇。石樑臥秋溟，風鈴作簷語。深洞結苔陰，嵐氣滴晴雨。羊腸轉咫尺，鳥道轉千里。屈曲到禪房，上人喜延佇。香分宿火燻，茶汲清泉煮。投閑息萬機，三生有宿契。行廚出盤飧，擔甕倒芳醑。脫冠掛長松，白石藉憑倚。宦途勞營營，暫此滌塵慮。鬮令促傳觴，投壺更聯句。興來較勝負，醉後忘爾汝。忽聞吼蒲牢，落日下雲嶼。長嘯出煙蘿，揚鞭賦歸去。